ҰҚК-НІҢ БҰРЫНҒЫ БАСШЫСЫ ҚАМАУҒА АЛЫНДЫ
"ҰҚК-НІҢ БҰРЫНҒЫ БАСШЫСЫ ҚАМАУҒА АЛЫНДЫ" | "https://abai.kz/post/48896"
TITLE: ҰҚК-НІҢ БҰРЫНҒЫ БАСШЫСЫ ҚАМАУҒА АЛЫНДЫ
URL: https://abai.kz/post/48896
META: "ҰҚК-НІҢ БҰРЫНҒЫ БАСШЫСЫ ҚАМАУҒА АЛЫНДЫ" | "https://abai.kz/post/48896"
DATE: 06.01.2017
AUTHOR(s): Абай-Ақпарат
TOTAL WORDS: 154
TEXT: ҚР ҰҚК-ның экс-басшысы Нартай Дүтбаев екі айға қамауға алынды, - деп хабарлайды Tengrinews.kz сайтының тілшісі. "Астананың Есіл аудандық №2 сотының 2016 жылдың 28 желтоқсанындағы қаулысымен Дүтбаев Нартай Нұртайұлына, Хасен Нұрлан Болатұлына, Нұртаев Ерлан Сүйімбайұлына қатысты екі айға қамауға алу түріндегі бұлтартпау шарасы таңдалды", - делінген редакцияның ресми сауалына Астана сотының берген жауабында. Оның ұсталғаны жайлы 2016 жылдың 28 желтоқсанында белгілі болған. "Жүргізілген жедел іздестіру іс-шаралары барысында 2016 жылдың 26 желтоқсанында Қазақстан Республикасының Қылмыстық кодексі 185-бабының 3-бөлімінде ("Мемлекеттік құпияларды жария ету") және 362-бабының 3-бөлімінде ("Билікті немесе лауазымдық өкілеттіктерді асыра пайдалану") көзделген қылмыстарды жасауға күдіктілігі бойынша Дүтбаев Нартай Нұртайұлы, Хасен Нұрлан Болатұлы және Нұртаев Ерлан Сүйімбайұлы ұсталды", - делінген еді ҚР ҰҚК хабарламасында. Сонымен қатар, осы аталған тұлғалардың Қазақстан Республикасы Қылмыстық-процестік кодексінің 128-бабының тәртібінде ҰҚК уақытша ұстау изоляторына қамалғаны хабарланды. Күдіктілер мен олардың туыстарының тұрғылықты мекен-жайы бойынша тінту жұмыстары жүргізілді, заттай айғақтар тәркіленді. Айта кетейік, Нартай Дүтбаев 2001-2006 жылдар аралығында ҰҚК төрағасы қызметін атқарған болатын. Abai.kz
